SKRIFTLIG FORESPØRGSEL E-2648/02

af Sérgio Marques (PPE-DE) til Kommissionen

(20. september 2002)

Om: Energiafsnittet i Poseima-programmet

De autonome portugisiske regioner fik fra 1991-1993, inden for rammerne af Poseima-programmets energiafsnit, en støtte, der skulle kompensere for ekstra omkostninger ved transport til søs af olieprodukter mellem kontinentet og de største oplagringspladser på Azorerne og Madeira samt mellem disse og mindre oplagringspladser på de andre øer i disse to øgrupper.

Ved afslutningen af denne periode fik Kommissionen forelagt årsberetninger og andre supplerende oplysninger, der kunne give den mulighed for at evaluere disse foranstaltninger og foretage en ny analyse af situationen med henblik på at træffe afgørelse om en eventuel forlængelse. Kommissionen har imidlertid endnu ikke foretaget denne evaluering.

Selv om de to portugisiske regioners forslag om at forny energiforanstaltningerne under Poseima, som blev forelagt af Portugal i 2000 og 2001, er blevet noteret, og selv om det i rapporten om foranstaltninger til gennemførelse af artikel 299, stk. 2, i EF-traktaten anerkendes, at disse to regioner er stærkt afhængige af olieforsyningen, og at de finansielle midler er anvendt i overensstemmelse med målene, har denne sag stået stille i lang tid, idet Kommissionen systematisk har henvist til, at den har vanskeligheder med at finde finansiering hertil.

Følgende spørgsmål bedes besvaret:

1. Hvornår agter Kommissionen at opfylde sin retlige forpligtelse til at foretage en evaluering af den støtte, der blev ydet til energisektoren i de autonome portugisiske regioner fra 1991-1993 inden for rammerne af energiafsnittet i Poseima-programmet?

2. Ulemperne i energisektoren på Madeira og Azorerne, der er velkendt af Kommissionen, og som Europa-Parlamentet anerkendte allerede i 1994, gør det nødvendigt at fortsætte med en specifik fællesskabsstøtte til denne sektor, navnlig i den form, som Kommissionen for nylig har foreslået, og som bør bakkes op af Kommissionen. Hvordan og hvornår agter Kommissionen at stille en selvstændig budgetpost til rådighed som supplement til strukturfondene til finansiering af energiafsnittet i Poseima-programmet?

3. Hvornår vil Kommissionen virkeliggøre sin hensigt om at indeføre specifikke rammer for regionerne i den yderste periferi, som gør det muligt for dem at få fuld udnyttelse af finansieringen i de forskellige energiprogrammer, der indgår i Fællesskabets energipolitikker og FTU?

Svar afgivet på Kommissionens vegne af Loyola de Palacio

(29. oktober 2002)

1. Kommissionen foretog en evaluering af Poseima-programmets energiafsnit ved udgangen af gennemførelsesperioden (1991-1993). Kommissionens generalsekretariat sendte i 1997 evalueringsrapporten til den tværtjenstlige gruppe for regionerne i den yderste periferi. Rapporten konkluderede, at de midler, der var afsat til Poseima-programmets energiafsnit, var blevet anvendt i overensstemmelse med bestemmelserne i Poseima-forordningen.

2. Det var ikke muligt at fortsætte med Poseima-programmets energiforanstaltning ud over 1994, da der ikke var afsat separate midler hertil (budgetmyndigheden havde fjernet budgetposterne for Poseima-programmet). Der er ikke sket nogen ændring i situationen siden da, og dette er grunden til, at støtten til kompensation for ekstra transportomkostninger ikke kan finansieres gennem strukturfondene. En sådan kompensation kan derfor kun ydes i form af særskilte bidrag på nationalt niveau, som anmeldes behørigt til Kommissionen, eller i form af et fællesskabsbidrag, som skal fastlægges nærmere. Det er et spørgsmål, som Kommissionen kunne undersøge. Kommissionen har i øvrigt gentagne gange meddelt de portugisiske myndigheder, at det skulle være muligt at finansiere visse former for investeringsstøtte inden for områderne energibesparelser og vedvarende energikilder ved hjælp af strukturfondene, navnlig mål 1, og opfordret dem til at udnytte denne mulighed fuldt ud. Muligheden for bidrag fra strukturfondene nævnes også i Kommissionens rapport om foranstaltninger til gennemførelse af artikel 299, stk. 2(1). Det understreges endvidere, at fællesskabsbidraget siden ændringen af Rådets forordning (EF) nr. 1260/1999 af 21. juni 1999 om vedtagelse af generelle bestemmelser for strukturfondene(2) i undtagelsestilfælde kan forhøjes til 85 % af de støtteberettigede udgifter for regionerne i den yderste periferi.

3. De fleste af de gældende fællesskabsregler åbner mulighed for at tage hensyn til disse regioners specifikke behov (f.eks.: statsstøtte, public service-forpligtelser). I øvrigt har Kommissionen for nylig fremsat flere forslag, som går i retning af en anerkendelse af disse regioners specifikke behov. I december 2001 foreslog den i forbindelse med revisionen af Fællesskabets retningslinjer for det transeuropæiske energinet (TEN)(3) (som stadigvæk er til behandling i Europa-Parlamentet og Rådet) at inddrage sammenkoblingen med randområderne og områderne i den yderste periferi i retningslinjerne. Kommissionens forslag indeholder to projekter af fælles interesse, hvoraf det ene sigter mod en udbygning af elektricitetsnettene i disse regioner og deres sammenkobling, mens det andet sigter mod indførelse af naturgas og oprettelse af gasnet i disse regioner. Udvidelsen af retningslinjerne for TEN-energi til også at omfatte regionerne i den yderste periferi åbner mulighed for finansiel støtte via TEN-budgettet samt lån fra Den Europæiske Investeringsbank (EÌB). Regionerne i den yderste periferi har indtil nu heller ikke været nævnt udtrykkeligt i programmerne SAVE og Alterner, men Kommissionen har foreslået, at det fremtidige program Intelligent energi i Europa(4) fremmer disse regioners deltagelse gennem specifikke nøgleaktioner. Forslaget om programmet Intelligent energi i Europa er i øjeblikket til behandling i Europa-Parlamentet og Rådet.

(1) EFT C 181 E af 30.7.2002.

(2) EFT L 161 af 26.6.1999.

(3) KOM(2002) endelig udg.

(4) EFT C 203 E af 27.8.2002.